Valerina Daniel

Valerina Daniel (lahèr 28 November 1978) èngghi panèka sorang jurnalis, Duta Lingkungan, sarta Panasèhat Komunikasi bân Kaberlanjudhân kaghâbây Pamrènta Indonèsia. Valerina lahèr è Jakarta dâri orèng towa sè aasal dâri Sumatera Barat. Molaè 2023, salèrana adhâddhi panyiar bhârita program Bhâsa Inggris è TVRI World - Saluran TV Resmi Pamrènta sè èsiaraghi è sadâjâ Indonèsia bân lowar naghârâ. Sabellunna, salèrana èngghi panèka panyiar bhârita è TPI, MetroTV, antv, SCTV, bân BeritaSatu. Asareng kolegana è TVRI World, Valerina ètunju' kaghâbây mamandhu acara Debat Calon Prèsidèn Pemilu Rèpublik Indonèsia 2024 sè dhâ'-adhâ' è tangghâl 12 Desember 2023. Sabellunna, salèrana jhughân onèng ètunju' minangka Master of Ceremony (MC) upacara HUT RI kapèng 78 è taon 2023.

 Latar blâkang 
Molaè taon 2007, Valerina ètunju' minangka Duta Lingkungan bân atogas minangka Communications Adviser dhalem Konferensi PBB kaghâbây Oba'na Iklini. Saterrossa Valerina ètunju' minangka Juru Bicara bân Panasèhat Komunikasi program Sistem Verifikasi Legalitas Kayu Kementerian Lingkungan Hidup dan Kehutanan kantos taon 2018. Molaè taon 2023, Valerina ètepteppaghi minangka Dewan Panasèhat Senior Bidhâng Komunikasi Yayasan Badak Indonesia.

Kalabân latar blâkang bidhâng lingkungan, è taon 2018-2020 Valerina èkaparcajâ minangka Tanaga Ahli Menteri Pariwisata dan Ekonomi Kreatif sakalangkong Katowa Tim Percepatan Pembangunan Pariwisata Berkelanjutan Kementerian Pariwisata dan Ekonomi Kreatif. Pariwisata Berkelanjutan èngghi panèka konsep pariwisata sè ngotama'aghi aspèk Lingkungan, Sosial bân Ekonomi Kamasyarakatdhân, sè èprakarsaè sarèng Badan PBB Bidhâng Pariwisata, UNWTO. Molaè taon 2023, salèrana èkaparcajâ adhâddhi Communication Adviser kaghâbây program Kemitraan Indonesia-Australia untuk Infrastruktur (KIAT) bân Tim Koordinasi Nasional Penanganan Sampah Laut (TKN PSL).

Dhalem dhunnya panyiar bhârita, Valerina amolaè karièr è bidhâng jurnalistik è taon 2000 kalabân aghâbung minangka prèsènter è program bhârita Lintas 5 TPI. Saterrossa è taon 2003, salèrana aghâbung minangka prèsènter bân produser program bhârita è MetroTV. Saterrossa salèrana adhâddhi Lead Presenter bân International Correspondent è SCTV è taon 2011. Taon 2015 salèrana allè ka Berita Satu News kaghâbây adhâddhi host Talk Show Prime Time. Kalabân pangalaman lebbi dâri 20 taon è dhunnya partèlèvisian, Valerina ampon aliput bârghâi kadhâddhiyân akadhi bencana tsunami è Aceh bân Sri Lanka sarta Pemilu Prèsidèn AS è Washington, DC. Samangkèn salèrana èngghi panèka panyiar bhârita è TVRI World, saluran tèlèvisi resmi pamrènta Indonèsia sè èbhâkta'aghi dhalem Bhâsa Inggris bân èsiaraghi sacara internasional. Minangka prèsènter è TVRI World, Valerina ètunju' minangka moderator acara Debat Calon Prèsidèn Pemilu 2024.

 Sombher